यूक्रेन युद्ध का आज 18वां दिन, जेलेंस्की ने पुतिन को दिया बातचीत का प्रस्ताव
यूक्रेन में जारी युद्ध का आज 18वां दिन है। रूसी सेना अब यूक्रेन की राजधानी कीव से कुछ ही किलोमीटर की दूरी पर है और उसने शहर पर हमले बढ़ा दिए हैं। इसी बीच शनिवार को यूक्रेन के राष्ट्रपति वोलोडिमीर जेलेंस्की ने कहा कि वो इजरायल में रूसी समकक्ष व्लादिमीर पुतिन से बातचीत करने के लिए तैयार हैं। इसके लिए उन्होंने सीजफायर की शर्त रखी है। आइये, पिछले कुछ घंटों की युद्ध से जुड़ी अहम घटनाओं पर नजर डालते हैं।
रूस की सेना यूक्रेन की राजधानी कीव से महज 25 किलोमीटर दूर है। कीव और आसपास के शहरों में रूस ने हमले शुरू कर दिए हैं और कई जगह धमाके सुने गए हैं। रूस ने कीव की सप्लाई लाइन काटने के लिए शहर के पश्चिम में स्थित जिटोमाइर इलाके में हमले किए हैं। इसके अलावा उसने कीव से दक्षिण में स्थित वेसिलकीव शहर में स्थित हवाई अड्डे को भी नष्ट कर दिया है।
मारियुपोल पर रूस ने पहले ही नियंत्रण कर लिया है और यहां लगातार बढ़ते हमलों के कारण हालात बिगड़ते जा रहे हैं। बताया जा रहा है कि रूस ने यहां नागरिक ठिकानों को भी निशाना बनाते हुए बमबारी की है। यूक्रेन ने रूसी सेना पर शहर में स्थित एक मस्जिद पर हमला करने का भी आरोप लगाया है, जहां तुर्की के नागरिकों समेत 80 लोग शरण लिए हुए थे। इनकी स्थिति को लेकर फिलहाल कोई जानकारी नहीं मिल सकी है।
यूक्रेन के पूर्व में स्थित वोलनोवाखा शहर रूसी हमलों में तबाह हो चुका है, लेकिन अभी भी यहां यूक्रेन का नियंत्रण बना हुआ है। यूक्रेनी सेना यहां रूस के हमलों का जोरदार जवाब दे रही है। दोनेत्सक के मेयर ने बताया क रूसी सेना ने शहर को बैलिस्टिक मिसाइलों से निशाना बनाया है। बता दें कि यह शहर रणनीतिक तौर पर काफी महत्वपूर्ण है क्योंकि यहां से आगे विद्रोहियों के नियंत्रण वाले इलाके शुरू हो जाते हैं।
शुक्रवार को मारियुपोल के अधिकारियों ने बताया था कि रूसी हमलों में कम से कम 1,582 लोगों की मौत हो चुकी है। वहीं संयुक्त राष्ट्र ने अब तक युद्ध में 41 बच्चों समेत 564 नागरिकों की मौत की पुष्टि की है। हालांकि, यह संख्या अधिक हो सकती है। जेलेंस्की ने शनिवार को बताया कि युद्ध की शुरुआत के बाद से यूक्रेन के 1,300 सैनिक मारे जा चुके हैं, जबकि रूस ने अपने 498 सैनिकों को खोने की पुष्टि की है।
जेलेंस्की ने कहा कि अगर रूस सीजफायर करता है तो वो व्लादिमीर पुतिन से मिलने को तैयार हैं। जेलेंस्की ने बताया कि उन्होंने इजरायली प्रधानमंत्री को कहा है कि वो जेरुशल में पुतिन से मिलने को तैयार है। यूक्रेन ने रूस द्वारा किडनैप किए गए मेल्टिपोल शहर के मेयर को छुड़ाने में भी इजरायल की मदद मांगी है। बता दें कि कुछ दिन पहले इजरायली प्रधानमंत्री ने मॉस्को में पुतिन से मुलाकात की थी।
फ्रांस के अधिकारियों ने कहा है कि राष्ट्रपति इमैनुएल मैक्रों और जर्मन चांसलर के साथ पुतिन की बातचीत में ऐसा नहीं लगा कि वो युद्ध खत्म करने को तैयार हैं। गौरतलब है कि पूरी दुनिया रूस से युद्ध खत्म करने की मांग कर रही है।